**Salm 67**

(Yr ail gasgliad o Salmau 42—72)

***Cân o ddiolch i Dduw***

*1 O Dduw, dangos drugaredd aton ni a'n bendithio ni. Bydd yn garedig wrthon ni.*

*Saib*

*2 Wedyn bydd pawb drwy'r byd yn gwybod sut un wyt ti; bydd y gwledydd i gyd yn gwybod dy fod ti'n gallu achub.* *3 Bydd pobloedd yn dy foli, O Dduw; bydd y bobloedd i gyd yn dy foli di!* *4 Bydd y cenhedloedd yn dathlu ac yn gweiddi'n llawen, am dy fod ti'n barnu'n hollol deg, ac yn arwain cenhedloedd y ddaear.*

*Saib*

*5 Bydd pobloedd yn dy foli, O Dduw; bydd y bobloedd i gyd yn dy foli di!* *6 Mae'r tir yn rhoi ei gynhaeaf i ni! O Dduw, ein Duw, dal ati i'n bendithio.* *7 O Dduw, bendithia ni! Wedyn bydd pobl drwy'r byd i gyd yn dy addoli.*

......................

Salm o ddiolch ydy hon fel Salm 66. Mae’r Salmydd yn son am dderbyn trugaredd a bendith gan Dduw. Yn llyfr Numeri, mae’r Arglwydd yn dysgu Aron sut i weddïo dros bobl Israel, ac am ba fendithion i ofyn amdanyn nhw,

*24 ‘Boed i'r ARGLWYDD eich bendithio chi a'ch amddiffyn chi.* *25 Boed i'r ARGLWYDD wenu'n garedig arnoch chi, a bod yn hael tuag atoch chi.* *26 Boed i'r ARGLWYDD fod yn dda atoch chi,*

*a rhoi heddwch i chi. (Numeri 24-6)*

Roedd Duw yn garedig iawn at bobl Israel. Roedd y Salmydd eisiau i holl bobl y byd *wybod sut un wyt ti.* Roedd y Salmydd wedi profi trugaredd a bendith Duw ac eisiau rhannu’i lawenydd gyda holl genhedloedd y ddaear.

Mae adnodau 5 i 7 yn debyg iawn i’w gilydd. Mae’r Salmydd yn defnyddio’r dull o ail-adrodd er mwyn pwysleisio’r neges bwysig oedd o eisiau ei rannu. Mae’r Salm hon hefyd, fel Salm 65, yn diolch am y cynhaeaf – roedd y Salmydd yn ymwybodol bod eu cynhaliaeth (y pethau oedd yn eu cadw’n fyw) yn dod oddi wrth Dduw.

Diolch ein Tad, am dy drugaredd, dy fendith a dy gynhaliaeth. Amen.